LIGJ

Nr. 63/2021

PËR DISA SHTESA DHE NDRYSHIME NË LIGJIN NR. 8378, DATË 22.7.1998, “KODI RRUGOR I REPUBLIKËS SË SHQIPËRISË”, TË NDRYSHUAR

Në mbështetje të neneve 81, pika 2, dhe 83, pika 1, të Kushtetutës, me propozimin e Këshillit të Ministrave, 
KUVENDI
I REPUBLIKËS SË SHQIPËRISË
VENDOSI:
Në ligjin nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, bëhen këto shtesa dhe ndryshime:

Neni 1

Në nenin 2, pas pikës 8 shtohet pika 9, me këtë përmbajtje:

“9. Sinjalistika rrugore për rrugë, në afërsi të të cilave ka institucione arsimore, përcaktohet sipas parashikimeve të legjislacionit të fushës në fuqi.”.
Neni 2

Në nenin 7, pika 12 ndryshohet si më poshtë:
“12. Cilido që nuk respekton ndalimin e qarkullimit, qarkullon në sens të kundërt me atë të lejuar, nuk zbaton detyrimin e përparësisë dhe të ndalimit në kryqëzim, ndëshkohet me masë administrative me gjobë nga pesë mijë deri në dhjetë mijë lekë dhe për rastet kur qarkullon në sens të kundërt me atë të lejuar, përveç masës së mësipërme, drejtuesit të mjetit i pezullohet leja e drejtimit për një periudhë 3-mujore dhe, gjithashtu, i hiqen pikët nga leja e drejtimit sipas parashikimeve të legjislacionit të fushës në fuqi”.

Neni 3

Në nenin 12, në pikën 1, pas shkronjës “c” shtohet shkronja “ç” me këtë përmbajtje:

“ç) Policisë Ushtarake (IQRr) për mjetet tokësore me targa të Forcave të Armatosura të Republikës së Shqipërisë dhe të Ministrisë së Mbrojtjes.”. 
Neni 4


Në nenin 41, pas pikës 18 shtohet pika 19 me këtë përmbajtje:


“19. Afatet kohore të dritës semaforike përcaktohen në legjislacionin e fushës në fuqi.”.
Neni 5

Neni 50 ndryshohet si më poshtë:

“Neni 50

Mjete me pedale

1. Mjete me pedale janë mjete me dy ose me më shumë rrota, që vihen në lëvizje vetëm në sajë të veprimit të muskujve, nëpërmjet pedaleve ose sistemeve të ngjashme dhe që drejtohen nga njerëzit e hipur në to. Mjete me pedale konsiderohen edhe ato mjete të pajisura me motor elektrik, me fuqi deri në 0,25 kw, furnizimi me energji i të cilave zvogëlohet në mënyrë progresive dhe përfundimisht ndërpritet kur arrihet shpejtësia 25 km/h ose kur ndalohet pedalimi.

2. Mjetet me pedale nuk mund të tejkalojnë 1.30 m gjerësi, 3 m gjatësi dhe 2.20 m lartësi.”.

Neni 6

Në nenin 52, në pikën 1 fjalia e parë ndryshohet si më poshtë:

 “Ciklomotorët janë mjete me motor, me dy, tre ose katër rrota që kanë këto karakteristika:”.
Neni 7

Në nenin 60, pas pikës 2 shtohet pika 3 me këtë përmbajtje:
“3. Ciklomotorët dhe motomjetet e regjistruara në listën e qendrës historike të Drejtorisë së Përgjithshme të Shërbimeve të Transportit Rrugor, pas një periudhe gjashtëmujore, kur plotësojnë kërkesat e normave në fuqi për qarkullimin rrugor, mund të regjistrohen në regjistrin e mjeteve të Drejtorisë së Përgjithshme të Shërbimeve të Transportit Rrugor.”.

Neni 8

Në nenin 79 bëhen ndryshimet e mëposhtme: 

1. Në fund të pikës 1 shtohet paragrafi me këtë përmbajtje:
“Prodhuesit dhe përfaqësuesit e tyre u transmetojnë qendrave të kontrollit teknik informacion për sistemet dhe pajisjet e mjeteve për të cilat kryhet kontrolli teknik në mënyrë të vazhdueshme, në kohë, pa kufizim, me qasje të lehtë dhe jodiskriminuese. Informacioni vihet në dispozicion 6 muaj pas regjistrimit të mjetit. 

Bëjnë përjashtim rastet e parashikuara në pikat 6 dhe 8 të këtij neni për të cilat informacioni transmetohet sipas kërkesës dhe pa vonesa.”. 

2. Pika 3 ndryshohet si më poshtë:

“3. Të gjitha mjetet që qarkullojnë dhe hyjnë në territorin e Republikës së Shqipërisë janë të detyruara të kalojnë në kontroll teknik. Për mjetet e reja me motor kontrolli teknik do të kryhet brenda tre vjetëve nga data e regjistrimit të parë. Pas kësaj periudhe ky kontroll kryhet për çdo dy vjet. Mjetet e kategorisë M1, të përdorura si taksi dhe ambulanca, si dhe mjetet e kategorive M2, M3, N2, N3, O3, dhe O4 kryejnë kontroll teknik çdo vit. Mjetet e reja të kategorisë M1, të përdorura si taksi dhe ambulanca, si dhe mjetet e kategorive M2, M3, N2, N3, O3 dhe O4 kryejnë kontroll teknik brenda një viti nga data e regjistrimit të parë dhe më pas çdo vit.”.

3. Pika 4 shfuqizohet.

Neni 9

Në nenin 92 bëhen ndryshimi dhe shtesa e mëposhtme:

1. Pikat 5 dhe 8 shfuqizohen.

2. Pas pikës 6, shtohet pika 6/1 me këtë përmbajtje:

6/1. Cilido që qarkullon me një mjet të blinduar për të cilin mungon autorizimi i lëshuar nga organi kompetent, ndëshkohet me masë administrative me gjobë nga njëqind mijë deri në dyqind mijë lekë dhe zbatohet masa administrative plotësuese e konfiskimit të mjetit. Të njëjtat masa zbatohen ndaj zotëruesit të mjetit nëse ky i beson mjetin një drejtuesi të paautorizuar.”.

Neni 10

Në nenin 93, pika 1 ndryshohet si më poshtë:

“1. Në rast ndryshimi pronësie të mjeteve rrugore ose në rastin kur u jepen në përdorim të tjerëve apo kur lidhen marrëveshje për qiradhënie me të drejtë blerjeje, personi i interesuar, brenda 30 ditëve nga data kur nënshkrimi i aktit është vërtetuar ose është gjykuar i rregullt, paraqitet pranë degës përkatëse të Drejtorisë së Përgjithshme të Shërbimeve të Transportit Rrugor, e cila merr masa për regjistrimin e ndryshimit të pronësisë ose të ndryshimeve të tjera.”.

Neni 11

Në nenin 94 bëhen këto ndryshime:

1. Titulli i nenit bëhet “Humbja, vjedhja ose shkatërrimi i lejes së qarkullimit”.

2. Pika 2 ndryshohet si më poshtë:

“2. Zyra e Drejtorisë së Përgjithshme të Shërbimeve të Transportit Rrugor, pasi i është paraqitur vërtetimi i denoncimit të humbjes apo vjedhjes së lejes së qarkullimit dhe deklarata e marrjes së përgjegjësisë administrative, me kërkesë të zotëruesit të lejes së qarkullimit ose përmes një personi të autorizuar prej tij, lëshon një leje qarkullimi të re. Në mënyrë alternative mund të kërkohet lëshimi i lejes së përkohshme të qarkullimit me afat vlefshmërie maksimale prej 30 ditësh.”.

3. Pika 3 shfuqizohet.

4. Pika 4 ndryshohet si më poshtë:

“4. Cilido që qarkullon me një mjet për të cilin nuk janë respektuar parashikimet e pikave 1 dhe 2 të këtij neni, për rastet e humbjes, vjedhjes apo shkatërrimit të lejes së qarkullimit, ndëshkohet me masë administrative me gjobë nga pesë mijë deri në njëzet mijë lekë. Për këtë shkelje zbatohet edhe masa administrative plotësuese e ndalimit administrativ të mjetit.”.

Neni 12

Në nenin 101 bëhen këto ndryshime:

1. Pika 2 ndryshohet si më poshtë:

“2. Pasi të jetë bërë denoncimi i humbjes ose vjedhjes së targave, zotëruesi i lejes së qarkullimit ka të drejtë të kërkojë menjëherë pranë degës përkatëse të Drejtorisë së Përgjithshme të Shërbimeve të Transportit Rrugor një regjistrim të ri për mjetin, sipas procedurave të përcaktuara në nenin 92 të Kodit”.

2. Pika 3 shfuqizohet.

3. Në pikën 6 shprehja “ose qarkullon me tabelën e treguar në pikën 3” hiqet.
Neni 13

Në nenin 115/1, në pikën 3, tre paragrafët e parë shfuqizohen.

Neni 14

Në nenin 119, në fund të pikës 8 shtohet fjalia me këtë përmbajtje:

“Afati i vlefshmërisë së provimit të njohurive teorike të fituara nga kandidati për lejedrejtimi është një vit nga momenti i marrjes së këtij provimi.”.

Neni 15


Në nenin 120/1, pika 6 ndryshohet si më poshtë:


“6. Me humbjen totale të pikëve, mbajtësi i lejedrejtimit ndjek një kurs pranë autoshkollave të licencuara. Në përfundim të këtij kursi, drejtuesi i mjetit i nënshtrohet provimit të kualifikimit teknik sipas nenit 128 të këtij Kodi dhe akteve të tjera në fuqi. Procedurat për ndjekjen e kursit përcaktohen sipas legjislacionit të fushës në fuqi.”.

Neni 16

Në nenin 121, pas pikës 8 shtohet pika 9 me këtë përmbajtje:

“9. Cilido që financon, prodhon, shpërndan, mban për qëllime tregtimi, ofron për shitje ose përdor materiale didaktike për sigurinë rrugore dhe aftësimin e njohurive teorike e praktike të kandidatit për lejedrejtimi, manuale teorike, udhëzues teorik ose broshura sensibilizuese, të cilat janë të destinuara për përdorim në autoshkolla dhe janë të pamiratuara nga ministria përgjegjëse për transportin, ndëshkohet nga Drejtoria e Përgjithshme e Shërbimeve të Transportit Rrugor me masë administrative me gjobë nga pesëdhjetë mijë lekë deri në njëqind mijë lekë.”.

Neni 17

Në nenin 123 bëhen ndryshimet e mëposhtme:

1. Titulli bëhet “Periudhat dhe njëvlefshmëritë midis kategorive të lejedrejtimit”.

2. Në pikën 1, pas shkronjës “b” shtohen shkronjat “c”, “ç” dhe “d” me këtë përmbajtje:

“c) Për drejtimin e mjeteve për të cilat kërkohet lejedrejtimi e kategorisë C1 ose D1, mund të aftësohen vetëm ata persona që janë të pajisur me lejedrejtimi për të drejtuar mjete motorike për të cilat kërkohet përkatësisht lejedrejtimi e kategorisë B ose C, e marrë prej 12 muajsh.

- Për drejtimin e mjeteve për të cilat kërkohet lejedrejtimi e kategorisë C1 ose C1E, mund të aftësohen vetëm ata persona që janë të pajisur me lejedrejtimi për të drejtuar mjete motorike, përkatësisht të kategorisë B ose C1, të marrë prej 12 muajsh;
ç) Për drejtimin e mjeteve për të cilat kërkohet lejedrejtimi e kategorisë C ose D, mund të aftësohen vetëm ata persona që janë të pajisur përkatësisht me lejedrejtimi të kategorisë B ose C, të marrë prej 3 vjetësh.

Për drejtimin e mjeteve për të cilat kërkohet lejedrejtimi e kategorisë D1 ose D1E, mund të aftësohen vetëm ata persona që janë të pajisur me lejedrejtimi për të drejtuar mjete motorike përkatësisht të kategorisë B, të marrë prej 3 vjetësh ose D1 të marrë prej 12 muajsh. Mosha minimale për t’u pajisur me lejedrejtimi të kategorisë D1 dhe D1E është 21 vjeç.

Për drejtimin e mjeteve për të cilat kërkohet lejedrejtimi e kategorisë D, mund të aftësohen vetëm ata persona që janë të pajisur me lejedrejtimi për të drejtuar mjete motorike të kategorisë B, të marrë prej tre vjetësh ose kategori D1 të marrë prej 12 muajsh. Mosha minimale për t’u pajisur me lejedrejtimi të kategorisë D është 24 vjeç;

d) Për drejtimin e automjeteve për të cilat kërkohet lejedrejtimi e kategorive BE, C1E, CE, D1E dhe DE, mund të aftësohen vetëm ata persona që janë të aftësuar për të drejtuar mjete për të cilat kërkohet lejedrejtimi përkatësisht e kategorive B, C1, C, D1 dhe D, e marrë prej 12 muajsh.”.

Neni 18

Në nenin 124 bëhen ndryshimet si më poshtë:

1. Kudo në pikën 3 shprehja “60 vjeç” zëvendësohet me shprehjen “65 vjeç.”.

2. Në pikën 11 shprehja “deri në dyzet mijë lekë” zëvendësohet me shprehjen “deri në pesëmbëdhjetë mijë lekë”.

Neni 19

Në nenin 125 bëhen ndryshimet e mëposhtme:

1. Titulli bëhet “Humbja, vjedhja ose shkatërrimi i lejedrejtimit”.

2. Pika 2 ndryshohet si më poshtë:

“2. Pasi të jetë bërë denoncimi i humbjes ose i vjedhjes së lejedrejtimit, zotëruesi i saj ka të drejtë të kërkojë menjëherë pranë degës përkatëse të Drejtorisë së Përgjithshme të Shërbimeve të Transportit Rrugor lëshimin e dublikatit ose të pajiset me një lejedrejtimi të re. Në mënyrë alternative, me kërkesë të zotëruesit të lejedrejtimit, dega përkatëse e Drejtorisë së Përgjithshme të Shërbimeve të Transportit Rrugor lëshon një dokument të përkohshëm drejtimi mjeti me afat maksimal 30 ditë.”.
3. Pika 4 shfuqizohet.

Neni 20

Në nenin 130, pika 5 ndryshohet si më poshtë:

“5. Cilido që shkel përcaktimet e pikës 1 të këtij neni ndëshkohet me masën administrative plotësuese të konfiskimit të mjetit.”.

Neni 21

Në nenin 136, në pikën 3, pas shkronjës “b” shtohet shkronja “c” me këtë përmbajtje:

“c) për realizimin e detyrave operacionale të FA-së, Ministria e Mbrojtjes i kërkon ministrisë që mbulon veprimtarinë përkatëse, për personelin në shërbim dhe të përgatitur nga strukturat përgjegjëse të FA-së testimin dhe pajisjen me lejedrejtimi kombëtare ose të veçantë shërbimi, nga strukturat e saj, sipas rregullave në fuqi.”.

Neni 22 

Neni 137 ndryshohet si më poshtë:

“Neni 137

Certifikatë profesionale policore

1. Personeli që është i pajisur me lejedrejtimi dhe kryen shërbimin e policisë rrugore, policisë së rendit, policisë kriminale, policisë së burgjeve dhe policisë bashkiake, për drejtimin e mjeteve të regjistruara vetëm për një përdorim të tillë, duhet të pajiset me një certifikatë profesionale policore, që tregon emrin dhe adresën e mbajtësit, të gjitha të dhënat e nevojshme për identifikimin e tij, kualifikimin dhe institucionin, agjencinë apo strukturën nga e cila varet.

2. Ministria përgjegjëse për rendin dhe sigurinë publike merr masa në mënyrë të drejtpërdrejtë për pajisjen me certifikatë profesionale policore. 

3. Ministria përgjegjëse për rendin dhe sigurinë publike merr masa për formimin dhe trajnimin e personelit në drejtimin e mjeteve të shërbimit:


a) për trajnimin dhe verifikimin e aftësive të nevojshme për drejtimin e mjeteve, provimin e aftësisë për lëshimin e certifikatës profesionale policore, që vlen vetëm për drejtuesit e mjeteve që i përkasin ministrisë përgjegjëse për rendin dhe sigurinë publike apo institucioneve të saj të varësisë;


b) për lëshimin e certifikatës profesionale policore për drejtimin e mjeteve të shërbimit organizohen kurse teorike e praktike me afate të caktuara. Kohëzgjatja e kurseve dhe mënyra e marrjes në prova përcaktohen me udhëzim të ministrit përgjegjës për rendin dhe sigurinë publike;


c) certifikatat profesionale policore për drejtimin e mjeteve të shërbimit lëshohen mbi bazën e lejedrejtimeve ekzistuese që ka çdo drejtues mjeti, të lëshuara nga ministria që mbulon veprimtarinë përkatëse të transportit.

4. Kushdo drejtues mjeti që drejton një mjet të sistemit të policive të përmendura në këtë nen, i pajisur me lejedrejtimi përkatëse, por i papajisur me certifikatën profesionale policore, ndëshkohet me gjobë nga dy mijë e pesëqind deri në dhjetë mijë lekë.”. 

Neni 23

Në nenin 140 bëhen ndryshimet dhe shtesat e mëposhtme:

1. Pikat 6, 7, 8 dhe 9 ndryshohen si më poshtë:

“6. Për përcaktimin e respektimit të kufijve të shpejtësisë, rezultatet e sistemeve të miratuara konsiderohen burime prove për llogaritjen e shpejtësisë mesatare të qarkullimit të automjeteve dhe në seksione të caktuara rrugore. Konsiderohen, gjithashtu, prova regjistrimet e tahografit, si dhe dokumentet përkatëse të kalimit në autostradë. Stacionet/pikat e kontrollit në rrjetin rrugor për identifikimin e tejkalimit të shpejtësisë duhet të jenë më parë të shënuara dhe qartësisht të dukshme duke përdorur shenjat/tabelat vertikale dhe horizontale, ose nëpërmjet pajisjeve sinjalizuese të ndritshme, në përputhje me rregullat e përcaktuara në legjislacionin e fushës në fuqi.

7. Kushdo që tejkalon kufijtë minimalë dhe maksimalë të shpejtësisë me jo më shumë se 10 km/orë, ndëshkohet me masë administrative me gjobë nga një mijë deri në tre mijë lekë. 

 8. Kushdo që tejkalon kufijtë maksimalë të shpejtësisë me më shumë se 10 km/orë dhe jo më shumë se 30 km/orë, ndëshkohet me masë administrative me gjobë nga dy mijë deri në katër mijë lekë.

9. Kushdo që tejkalon kufijtë maksimalë të shpejtësisë me më shumë se 30 km/orë, por jo më shumë se 50 km/orë jashtë qendrave të banuara dhe më shumë se 20 km/orë, por jo më shumë se 40 km/orë në qendrat e banuara, ndëshkohet me masë administrative me gjobë nga pesë mijë deri në pesëmbëdhjetë mijë lekë. Si pasojë e kësaj shkeljeje, aplikohet edhe masa administrative plotësuese e pezullimit të lejes së drejtimit nga një deri në tre muaj, si dhe e heqjes së pikëve sipas përcaktimeve të legjislacionit të fushës në fuqi.”.

2. Pas pikës 9 shtohet pika 9/1 me këtë përmbajtje:

“9/1. Kushdo që tejkalon kufijtë maksimalë të shpejtësisë për më shumë se 50 km/orë jashtë qendrave të banuara dhe më shumë se 40 km/orë në qendrat e banuara, ndëshkohet me masë administrative me gjobë nga dhjetë mijë deri në njëzet mijë lekë. Si pasojë e kësaj shkeljeje, aplikohet masa administrative plotësuese e pezullimit të lejes së drejtimit nga tre deri në gjashtë muaj, si dhe heqja e pikëve sipas përcaktimeve të legjislacionit të fushës në fuqi.”.

3. Pikat 10, 11 dhe 12 ndryshohen si më poshtë:
“10. Kushdo që shkel dispozitat e përmendura në pikën 4 të këtij neni, ndëshkohet me masë administrative me gjobë nga njëzet mijë deri në dyzet mijë lekë.

 11. Nëse shkeljet e përmendura në pikat 7, 8, 9 dhe 9/1 janë kryer gjatë drejtimit të automjeteve të përcaktuara në shkronjat “b”, “e”, “f”, “g”, “h”, “i” dhe “l”, të pikës 3, të këtij neni, gjobat dhe masat plotësuese dyfishohen. Tejkalimi i shpejtësisë përtej kufirit në të cilën është kalibruar kufiri i shpejtësisë i përmendur në këtë nen, nënkupton aplikimin e masave administrative të parashikuara në pikat 7, 8, 9, 9/1, 10 dhe 12 të tij, në automjetet që kërkohen për të montuar këtë pajisje.

12. Kur zotëruesi i lejedrejtimit në një periudhë dyvjeçare ka kryer shkelje të përsëritura të pikave 9 dhe 9/1 të këtij neni, lejedrejtimi pezullohet për një periudhë nga tetë deri në tetëmbëdhjetë muaj.”.

Neni 24

Në nenin 143 bëhen këto shtesa dhe ndryshime:

1. Në pikën 5 pas fjalës “ndalojnë” shtohet togfjalëshi “me qëndrim të plotë deri në arritjen e shpejtësisë 0”.

2. Në pikën 10 togfjalëshi “nga një mijë deri në tre mijë lekë” zëvendësohet me togfjalëshin “nga pesë mijë deri në tetë mijë lekë”.

3. Në fund të pikës 11 shtohet togfjalëshi “dhe i hiqen pikët sipas përcaktimeve të legjislacionit të fushës në fuqi”.

4. Pas pikës 11 shtohet pika 12 me këtë përmbajtje:

“12. Në rast të verifikimit të një aksidenti me dëme materiale, ku është identifikuar si shkelje mosrespektimi i përparësisë, drejtuesi i mjetit fajtor për këtë shkelje ndëshkohet, përveç masës administrative me gjobë sipas pikës 10 të këtij neni, edhe me heqjen e pikëve sipas përcaktimeve të legjislacionit të fushës në fuqi.”.

Neni 25

Në nenin 146 bëhen ndryshimi dhe shtesa e mëposhtme:

1. Pika 16 ndryshohet si më poshtë:

“16. Kushdo që nuk zbaton ndalimet e parakalimit, sipas përcaktimit të pikave 9, 10, 11, 12 dhe 13 të këtij neni, ndëshkohet me masë administrative me gjobë nga pesë mijë deri në dhjetë mijë lekë. Kur nuk zbatohen ndalimet e parakalimit, sipas përcaktimeve të pikës 14 të këtij neni, masa administrative është me gjobë nga dy mijë deri në gjashtë mijë lekë. Kushdo që konstatohet me këtë shkelje dy herë brenda të njëjtit vit, ndëshkohet me dyfishin e masës së parashikuar në këtë pikë dhe i pezullohet leja e drejtimit për një muaj.”.

2. Pas pikës 16, shtohet pika 17 me këtë përmbajtje:

“17. Në rast të verifikimit të një aksidenti me dëme materiale, ku është identifikuar si shkelje parakalimi i gabuar, drejtuesi i mjetit fajtor për këtë shkelje ndëshkohet, përveç masës administrative me gjobë sipas pikës 16 të këtij neni, edhe me heqjen e pikëve sipas përcaktimeve legjislacionit të fushës në fuqi.”.

Neni 26

Në nenin 155 bëhen ndryshimet e mëposhtme:

1. Në fund të pikës 5 shtohet togfjalëshi “përjashtim bëjnë mjetet autoveturë, gjatësia e të cilave nuk e kalon kuadratin e sinjalizuar për parkim të entit pronar të rrugëve”.

2. Pika 8 ndryshohet si më poshtë:

“8. Kushdo që shkel përcaktimet e këtij neni tre herë brenda një viti, si dhe kushdo që parkon në mënyrë abuzive në vendet e përcaktuara në hapësirat e rezervuara për personat me aftësi të kufizuar ose parkon në trotuar, përveç masës administrative me gjobë, i hiqen edhe pikë nga leja e drejtimit.”. 

Neni 27

Në nenin 169 bëhen këto ndryshime dhe shtesa: 

1. Në pikën 2 shprehja “nga pesëqind deri në një mijë e pesëqind lekë” zëvendësohet me shprehjen “nga një mijë deri në tre mijë lekë”.

2. Pas pikës 4 shtohet pika 5 me këtë përmbajtje:

“5. Drejtuesi i motomjeteve është i detyruar të bëhet i dallueshëm në trafik në kushtet e errësirës duke mbajtur një jelek fosforeshent të homologuar. Kushdo që nuk zbaton këtë detyrim ndëshkohet me masë administrative me gjobë nga një mijë deri në tre mijë lekë.”.

Neni 28

Në nenin 170, në fund të pikës 8 shtohet një paragraf me këtë përmbajtje:

“Drejtuesi i mjetit ndëshkohet me masë administrative me gjobë nga një mijë deri në tre mijë lekë nëse konstatohet se në mjetin që ai drejton ka pasagjerë që nuk kanë vendosur rripin e sigurimit.”.

Neni 29

Në nenin 171 bëhen ndryshimet dhe shtesa e mëposhtme:

1.
Pika 2 ndryshohet si më poshtë:

“2. Është e ndaluar që drejtuesi i mjetit të përdorë gjatë lëvizjes mjete teknologjike të komunikimit dhe ndërveprimit, si aparatura radiotelefonike apo celulare, kufje zanore, me përjashtim të drejtuesve të mjeteve të Forcave të Armatosura dhe të policisë. Përdorimi i pajisjeve pa kufje ose me kufje lejohet për sa kohë që drejtuesi i mjetit ka aftësi të përshtatshme dëgjimi në të dy veshët, të cilat nuk kërkojnë përdorimin e duarve për funksionimin e tyre.”.

2. Në pikën 3 shprehja “nga pesëqind deri në një mijë e pesëqind lekë” zëvendësohet me shprehjen “nga pesë mijë deri në pesëmbëdhjetë mijë lekë”.

3. Pas pikës 3 shtohet pika 4 me këtë përmbajtje:

“4. Në rast të përsëritjes së shkeljes, të përcaktuar në pikën 2 të këtij neni, tre herë brenda të njëjtit vit, drejtuesit të mjetit i pezullohet leja e drejtimit tre muaj dhe i hiqen pikë sipas përcaktimeve të legjislacionit të fushës në fuqi.”.

Neni 30

Në nenin 173, pika 2, në shkronjën “a”, shprehja “150 cc” zëvendësohet me shprehjen “49 cc”.

Neni 31

Në nenin 184 bëhen ndryshimet dhe shtesat e mëposhtme:

1. Pikat 1, 2, 3, 4, 5 dhe 6 ndryshohen si më poshtë:

“1. Ndalohet drejtimi i mjetit pas përdorimit të pijeve alkoolike.

2. Kushdo që drejton mjetin nën ndikimin e alkoolit ndëshkohet:

a) me masë administrative gjobë nga pesë mijë deri në pesëmbëdhjetë mijë lekë nëse është konstatuar një vlerë që korrespondon me një përmbajtje alkoolike deri në 0,3 gram për litër (g/l). Përjashtim bëjnë drejtuesit e mjeteve që kanë më pak se tre vjet vjetërsi lejedrejtimi, si dhe drejtuesit e mjeteve me peshëmbajtje mbi 3,5 tonë, të mjeteve taksi dhe të shërbimit të transportit publik për të cilët, përveç masës së parashikuar me gjobë, pezullohet edhe leja e drejtimit nga tre deri në gjashtë muaj; 

b) me masë administrative gjobë nga dhjetë mijë deri në njëzet mijë lekë nëse është konstatuar një vlerë që korrespondon me një përmbajtje alkoolike më të lartë se 0.3 gram për litër dhe jo më të lartë se 0.5 gram për litër (g/l). Konstatimi i shkeljes shoqërohet me masën administrative shtesë të pezullimit të lejes së drejtimit nga tre deri në gjashtë muaj;

c) me masë administrative me gjobë nga dhjetë mijë deri në njëzet mijë lekë dhe me pezullim të lejedrejtimit nga dymbëdhjetë deri në njëzet e katër muaj nëse është konstatuar një vlerë që korrespondon me një përmbajtje alkooli nga 0,5 deri 0.8 gram për litër (g/l);

ç) me masë administrative me gjobë nga njëzet mijë deri në dyzet mijë lekë dhe me pezullim të lejedrejtimit nga dymbëdhjetë deri në njëzet e katër muaj nëse është konstatuar një vlerë që korrespondon me një përmbajtje alkooli më të lartë se 0.8 dhe deri në 1.5 gram për litër (g/l);

d) në çdo rast, masa administrative me gjobë dhe ajo plotësuese e pezullimit të lejes së drejtimit për rastet e konstatimit të drejtuesit të mjetit në gjendje të dehur me përdorim alkooli në vlerën mbi 0,5 gram për litër (g/l), të vendosura nga organi i Policisë Rrugore, i dërgohen zyrtarisht organit hetimor që ka filluar procedimin penal;

dh) në të gjitha rastet e konstatimit të drejtuesit të mjetit nën ndikimin e alkoolit, përveç masës administrative me gjobë, sanksionit plotësues të pezullimit të lejedrejtimit sipas paragrafëve të mësipërm, bëhet edhe heqja e pikëve. Nëse shkelja përsëritet brenda vitit, bëhet heqja e sasisë së pikëve të lejedrejtimit sipas përcaktimeve të legjislacionit të fushës në fuqi.


3. Nëse drejtuesi i mjetit në gjendje të dehur shkakton një aksident rrugor me pasojë dëme materiale, përveç masave administrative sipas përqindjes së alkoolit të evidentuar, bëhet edhe ndalimi administrativ i automjetit për dy muaj, përveç rasteve kur automjeti i përket një personi që nuk ka lidhje me veprën penale.


4. Nëse për drejtuesin e mjetit, që shkakton një aksident rrugor, është evidentuar një vlerë që korrespondon me një përmbajtje alkooli më të lartë se 1.5 gram për litër (g/1), duke respektuar dhe plotësuar përcaktimet përkatëse në këtë nen, lejedrejtimi hiqet.


5. Kur mjeti nuk mund të drejtohet nga një njeri tjetër i përshtatshëm, mund të tërhiqet deri në vendin e treguar nga i interesuari ose në ofiçinën më të afërt dhe lihet nën kujdesin e pronarit ose të administratorit me garancitë normale për ruajtjen e mjetit. Kostot e rimëkëmbjes dhe transportit përballohen plotësisht nga kundërvajtësi.


6. Masa administrative e parashikuar rritet nga një e treta deri në dy të tretat kur shkelja është kryer pas orës 22:00 deri në orën 07:00 të mëngjesit.”.


2. Pas pikës 11 shtohen pikat 12 dhe 13 me këtë përmbajtje:


“12. Duke konsideruar bashkëshoqërimin e veprës penale me shkeljen administrative, parashikuar në dispozitat e këtij Kodi, në çdo rast të evidentimit të drejtuesve të mjeteve në gjendje të dehur, organi i policisë rrugore procedon administrativisht duke zbatuar dispozitat e mësipërme.


13. Në zbatim të afateve të Kodit Rrugor, vendimet e policisë, masat dhe pezullimi i lejedrejtimit i dërgohen organit procedues të prokurorisë.”.

Neni 32

Neni 187 ndryshohet si më poshtë:

“Neni 187

Mënyra e veprimit në rast aksidenti

1. Përdoruesi i rrugës, në rast aksidenti, që në çdo rast lidhet me sjelljen e tij, ka detyrimin të ndalojë dhe të sigurojë ndihmën e nevojshme për personat e përfshirë që kanë pësuar dëme.

2. Personat e përfshirë në një aksident duhet të ndërmarrin të gjitha masat e duhura për të mbrojtur sigurinë e trafikut dhe, në përputhje me këtë kërkesë, të marrin masa për të siguruar që gjendja e provave dhe gjurmët e dobishme për konstatimin e përgjegjësive të pjesëmarrësve të mos ndryshohen.

3. Nëse nga aksidenti ka vetëm dëmtime materiale të pronës, drejtuesit e mjeteve dhe çdo përdorues tjetër i rrugës i përfshirë gjithashtu në aksident, kur është e mundur, duhet të shmangin pengesat në trafik, në përputhje me parashikimet e këtij Kodi. Agjentët në shërbimin e policisë rrugore, në raste të tilla, urdhërojnë heqjen e menjëhershme të çdo pengese për trafikun, përveç ekzekutimit me urgjencë të çdo prove të nevojshme për të konstatuar rrethanat dhe dinamikën e aksidentit.


4. Drejtuesi i mjetit që ka kryer aksidentin, pasi të ketë përcaktuar vendin e ngjarjes, kur nuk ka mjete të tjera për të dërguar të aksidentuarit në qendrën më të afërt të mjekimit, i transporton ata dhe kthehet menjëherë në vendin e ngjarjes, kur ai është në gjendje t’i kryejë këto veprime. Në çdo rast, drejtuesit e mjeteve, gjithashtu, duhet të sigurojnë detajet dhe të dhënat e tyre personale, si dhe informacione të tjera të dobishme për qëllime kompensimi për personat e dëmtuar ose, nëse nuk janë të pranishëm, t’u komunikojnë atyre në mënyrat e mundshme elementet e mësipërme.

5. Aty ku si pasojë e ngjarjes rrugore janë shkaktuar vetëm dëme materiale, drejtuesi i mjetit dhe çdo përdorues tjetër i rrugës i përfshirë në aksident duhet të shmangë pengimin e qarkullimit, aty ku është e mundur, sipas përcaktimeve të nenit 159 të këtij Kodi dhe të njoftojnë, kur është e mundur, shoqërinë/shoqëritë përkatëse të sigurimit. Palët hartojnë procesverbalin përkatës të ngjarjes (raportin miqësor për ngjarjen), sipas ligjit për sigurimin e detyrueshëm në sektorin e transportit dhe ia paraqesin për veprime të mëtejshme shoqërisë/shoqërive të sigurimit.

6. Aty ku si pasojë e ngjarjes rrugore janë shkaktuar vetëm dëme materiale në mjetin/mjetet motorike dhe palët e përfshira nuk bien dakord për një raport “miqësor” mbi ngjarjen, drejtuesit e mjetit dhe çdo përdorues tjetër i përfshirë në aksident duhet të njoftojnë organet e Policisë së Shtetit dhe me tej shoqërinë/shoqëritë përkatëse të sigurimit për kryerjen e veprimeve dhe administrimin e dokumentuar të ngjarjes rrugore.

7. Aty ku si pasojë e ngjarjes rrugore janë shkaktuar edhe dëmtime të rrugës dhe elementeve përbërëse të saj, si dhe dëme të tjera pasurore, përveç dëmeve në mjetin/mjetet rrugore, drejtuesit e mjetit dhe çdo përdorues tjetër i rrugës i përfshirë në aksident, në çdo rast, njoftojnë organet e Policisë së Shtetit dhe shoqërinë/shoqëritë përkatëse të sigurimit për kryerjen e veprimeve dhe administrimin e dokumentuar të ngjarjes rrugore.

8. Kushdo që në kushtet e përmendura në pikat 5, 6 dhe 7 të këtij neni nuk respekton detyrimin për të ndaluar në rast aksidenti me dëmtim vetëm të pasurisë ose të dëmtimit të personave, kur nuk përbën vepër penale, i nënshtrohet masës administrative të pagimit të një shume nga dhjetë mijë deri në pesëmbëdhjetë mijë lekë, si dhe të heqjes së sasisë së pikëve të përcaktuara sipas legjislacionit të fushës në fuqi.”. 

Neni 33

Në nenin 188, në fund të pikës 8 shtohet fjalia me këtë përmbajtje:

“Në karrexhatat e rrugëve lejohet qarkullimi i patinave elektrike për të cilat zbatohen rregullat e përcaktuara në nenin 180 të këtij Kodi.”.

Neni 34

Në nenin 189, pika 2 ndryshohet si më poshtë:

“2. Në qendrat e banuara, të papajisura me vendkalime këmbësorësh, drejtuesit e mjeteve duhet t’i lejojnë këmbësorit që ka filluar kapërcimin e karrexhatës të arrijë i sigurt në anën tjetër. Për këmbësorët që konstatohet ecje e pasigurt, drejtuesi i automjetit duhet të shmangë situata të rrezikshme, që mund sjellin aksidente duke ndaluar deri në krijimin e sigurisë se nuk përbën rrezik për këmbësorin.”.

Neni 35

Në nenin 192 shtohet një paragraf me këtë përmbajtje:

“Për një kategori shkeljesh rrugore për të cilat nuk ka sanksion plotësues dhe janë nën vlerën 5 000 lekë, për të cilat agjenti verifikues vendos të këshillojë kundërvajtësin, këshillimi dokumentohet dhe administrohet në sistemet e policisë. Për drejtuesin e mjetit të këshilluar dhe evidentuar në sistem, nëse konstatohet me të njëjtën shkelje brenda një viti, vendoset masa maksimale e parashikuar nga dispozita e shkelur.”.

Neni 36

Në nenin 199, në fund të pikës 3 shtohet fjalia me këtë përmbajtje:

“Njoftimi i shkeljeve dhe i vendimeve, që merren nga organet e përcaktuara në dispozitat e këtij Kodi, u dërgohet kundërvajtësve edhe me njoftim elektronik të certifikuar.”.

Neni 37

Neni 201 ndryshohet si më poshtë:

“Neni 201

Shqyrtimi i kundërvajtjes nga organi administrativ

Kundërvajtjet sipas këtij Kodi, shqyrtohen vetëm në bazë të ankesës së shtetasve kundërvajtës nga organi administrativ shtetëror në territorin e të cilit është efektiv agjenti verifikues, ose nga organi administrativ ku ka adresën e banimit kundërvajtësi, organe të cilat marrin vendimin përkatës.”.

Neni 38

Në nenin 212, pika 6 ndryshohet si më poshtë:

“6. Kushdo që gjatë periudhës kur i është tërhequr dokumenti qarkullon në mënyrë abuzive me të njëjtin mjet të cilit i referohet tërheqja e dokumentit, dënohet me gjobë nga dhjetë mijë deri në dyzet mijë lekë dhe ndaj tij zbatohet edhe masa administrative plotësuese e heqjes së lejedrejtimit.”.

Neni 39

Në nenin 217 shtohet një paragraf me këtë përmbajtje:

“Organi administrativ i policisë për shkelje që parashikohen edhe si kundërvajtje administrative plotëson procedurat e kërkuara nga Kodi Rrugor dhe për vendimet që merr njofton brenda afateve të këtij Kodi organin procedues të prokurorisë dhe të gjykatës, sipas rastit. Kjo e fundit, pasi ka administruar në fashikull edhe procedimin administrativ në vendimin përfundimtar, evidenton sa më sipër.”.

Neni 40

Në nenin 223, pika 2, shkronja “b” ndryshohet si më poshtë:

“b) për kryerjen apo nxitjen e pjesëmarrjes në kurse të kualifikimit, azhurnimit ose të specializimit pasuniversitar të personelit në lidhje me zbatimin e këtij Kodi, si dhe për zhvillimin e programeve të sigurisë rrugore.”. 
Neni 41

Kudo në përmbajtjen e Kodit shprehja “kontrolli teknik vjetor dhe periodik” zëvendësohet me shprehjen “kontrolli teknik”, fjala “biçikletë” zëvendësohet me shprehjen “mjet me pedal”.

Neni 42

Dispozita kalimtare

Certifikatave të kontrollit teknik, që janë të vlefshme në momentin e hyrjes në fuqi të këtij ligji, iu zgjatet afati i vlefshmërisë sipas afateve të reja të parashikuara në të.
Neni 43

Aktet nënligjore

Ngarkohet ministri përgjegjës për transportin që brenda 6 muajve nga hyrja në fuqi e këtij ligji të nxjerrë aktin nënligjor në zbatim të nenit 79, pika 1, të Kodit Rrugor.

 Neni 44

Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 7.5.2021.
KRYETAR
Gramoz Ruçi

� “Ky ligj është përafruar pjesërisht me: 


- Direktivën 2014/45/BE, të Parlamentit Evropian dhe të Këshillit, datë 3 prill 2014, “Mbi kontrollin teknik periodik të automjeteve dhe rimorkiove të tyre, dhe që shfuqizon Direktivën 2009/40/KE”. Numri CELEX 32009L0103, Fletorja Zyrtare e Bashkimit Europian, seria L, numër 127, datë 29.4.2014, faqe 51–128;


Rregulloren Zbatuese të Komisionit (BE) 2019/621, datë 17 prill 2019, “Mbi informacionin teknik të nevojshëm për kontrollin teknik të elementeve që do të kontrollohen, mbi përdorimin e metodave të rekomanduara të kontrollit, dhe që vendos rregulla të detajuara, në lidhje me formatin e të dhënave dhe procedurat për aksesimin në informacionin përkatës teknik”. Numri CELEX 32019R0621, Fletorja Zyrtare e Bashkimit Europian, seria L, numër 108, datë 23.4.2019, faqe 5–28.”.

